钦定古今图书集成/明伦汇编/官常典/第105卷 > 《册纪王慎为荆州都督文》上官仪
## 钦定古今图书集成/明伦汇编/官常典/第105卷 > 《册纪王慎为荆州都督文》上官仪

维显庆五年，岁次庚申，某月某朔某日甲子，皇帝若
曰：“於戏！南纪之津，上躔翼轸；西浮之路，旁带巴巫。信
形胜之大泽，是英灵之奥府。恤隐之寄，懿亲攸属；颁
条之美，良翰爰归。左卫大将军泽州刺史上柱国纪
王慎，渐天潢而含润，资日观以摛文，艺重三雍，道优
二陕。梁地挺秀，燕馆趋贤。位表御珠，入光兰猗；职华”
分竹，出美棠阴，简惠以孚，声绩斯卲。是用命尔为“使
持节都督荆岐岳朗等四川诸军事荆州刺史，上柱
国王，勋封并如故。”往，钦哉！夫道德齐礼，允布政之化；
践孝施仁，诚立身之本。必宜周旋勿坠，雅誉弥高，勉
修迺职，对扬休命，可不慎欤！